Deel 15 van 'WAT' 'n rede om fees te vier | Netwerk24
Deur Jana Luther 03 Mei 2019 00:01
Iemand het op 'n kol gesê taal is waarskynlik die grootste kenmerk van ons menswees. 'n Ander persoon het gesê taal is daardie anonieme, kollektiewe kuns wat die resultaat is van die kreatiwiteit en vindingrykheid van duisende geslagte.
"As woordeboekmakers is dit ons taak en reuse-uitdaging om aan daardie anonieme en kollektiewe kuns gestalte te gee. Woordeboekmaak is 'n uitdagende werk, wat die kognisie betref en op vele ander terreine. Ek wil amper sê dis 'n soort Sisufoswerk. Sisufos was die man in die Griekse mitologie wat deur die gode aangesê is om 'n groot klip teen 'n berg uit te rol en as hy bo kom, neuk die klip weer af tot onder. Dan moet hy van voor af begin en die ding boontoe vat.
Wie Afrikaans is en deur dié boekdeel blaai, kan nie anders as bly en dankbaar wees nie.
So sê dr. Frikkie Lombard, eindredakteur van die Woordeboek van die Afrikaans Taal, op 17 April op Stellenbosch by die bekendstelling van deel 15 van die WAT – die tweede deel van die letter S wat uiteindelik uit drie dele sal bestaan.
Die voltooiing van dié boekdeel, van "skool" tot by "Sri Lanka", bring die hooftrefwoorde waarvan die betekenisse in die WAT beskryf word op meer as 200 000 te staan en die totale woordtelling van die 15 dele tot hier op altesaam 14,2 miljoen woorde. (Vergelyk hierby die Handwoordeboek van die Afrikaanse Taal, die HAT, met sy raps meer as 60 000 trefwoorde en in totaal 240 000 woorde om die verskil tussen dié twee te verstaan.)
Sonrok, sombrero, spanbroek, spataarkouse . . .
Dié week het ek my eksemplaar van deel 15 ontvang en Frikkie hoef hom geen sorge te maak nie. Wie Afrikaans is en deur dié boekdeel blaai, kan nie anders as bly en dankbaar wees nie.
Soetamandel, soetemaling, sooibrand- en sosatiebossie . . . Smaragakkedis, snawelkrokodil, sneesvark, snoekgaljoen . . . Van sojaboonkoek tot sojavleis; spanakopita, souvlaki; soesji, soekijaki; soesies en soetkoekies, 'n smoortjie uit die Bo-Kaap; smoothies en smolletjies . . . Sonrok, sombrero, spanbroek, spataarkouse . . .
Woorde vir vandag: skottelbraaier, skrummasjien, skuilskrywer, smeulroman . . . Woorde van gister, uit elke streek, elke Afrikaanse variëteit: skoplamaai, skubbejakke, soetrandjiesdoos, skuitjiegooi, soppang, spookhandjie, spaza . . .
As Afrikaans jou moedertaal is, is ál dié woorde (7 394 in deel 15) joue. Bestel die papieruitgawe by die WAT en teken vir 'n appel en 'n ei op die hele skatkis in. By viva-afrikaans.org.